Komisijos sprendimas
2001 m. kovo 21 d.
iš dalies keičiantis Sprendimą 94/324/EB, nustatantį specialius reikalavimus, reglamentuojančius Indonezijos kilmės žuvininkystės ir akvakultūros produktų importą
(pranešta dokumentu Nr. C(2001) 748)
(tekstas svarbus EEE)
(2001/254/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], su paskutiniais pakeitimais, padarytais Direktyva 97/79/EB [2], ypač į jos 11 straipsnį,
kadangi:
(1) 1994 m. gegužės 19 d. Komisijos sprendimo 94/324/EB, nustatančio specialius reikalavimus, reglamentuojančius Indonezijos kilmės žuvininkystės ir akvakultūros produktų importą [3], su paskutiniais pakeitimais, padarytais Sprendimu 97/401/EB [4], 1 straipsnyje teigiama, kad Žemės ūkio ministerijos Žuvininkystės generalinis direktoratas (Žuvų inspekcijos ir kokybės kontrolės provincinė laboratorija) - tai kompetentinga Indonezijos institucija, galinti patikrinti ir patvirtinti, kad žuvininkystės ir akvakultūros produktai atitinka Direktyvos 91/493/EEB reikalavimus.
(2) Pertvarkius Indonezijos vyriausybę, institucija, kompetentinga išduoti žuvininkystės produktų sveikatos sertifikatą, buvo pakeista Jūrų reikalų ir žuvininkystės ministerijos Žuvininkystės generaliniu direktoratu. Ši nauja institucija gali veiksmingai patikrinti, kaip yra taikomi galiojantys įstatymai. Dėl to būtina pakeisti Sprendime 94/324/EB minėtą kompetentingos institucijos paskyrimą ir šio Sprendimo A priede nurodytą sveikatos sertifikato pavyzdį.
(3) Vertėtų suderinti Sprendimo 94/324/EB redakciją su pastaruoju metu priimtų Komisijos sprendimų, nustatančių specialius reikalavimus, reglamentuojančius kai kurių trečiųjų šalių kilmės žuvininkystės ir akvakultūros produktų importą, redakciją.
(4) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 94/324/EB pakeičiamas taip:
1) 1 straipsnis pakeičiamas taip:
"1 straipsnis
Jūrų reikalų ir žuvininkystės ministerijos Žuvininkystės generalinis direktoratas (ŽGD) - tai kompetentinga Indonezijos institucija, galinti patikrinti ir patvirtinti, kad žuvininkystės ir akvakultūros produktai atitinka Direktyvos 91/493/EEB reikalavimus."
2) 2 straipsnis pakeičiamas taip:
"2 straipsnis
Žuvininkystės ir akvakultūros produktai, kurių kilmės šalis Indonezija, turi atitikti šiuos reikalavimus:
1) prie kiekvienos siuntos turi būti pridėtas sveikatos sertifikato originalas, kuriame pagal šio sprendimo A priedo pavyzdį turi būti įrašytas numeris, data, jis turi būti tinkamai užpildytas, pasirašytas ir surašytas viename lape;
2) produktai turi būti pagaminti šio sprendimo B priede nurodytose patvirtintose įmonėse, gamykliniuose laivuose, šaldymo saugyklose arba registruotuose laivuose-šaldytuvuose;
3) ant visų pakuočių, išskyrus dideliais kiekiais sušaldytus žuvininkystės produktus, skirtus konservuotiems maisto produktams gaminti, neištrinamomis raidėmis turi būti užrašyti žodžiai "INDONEZIJA" ir kilmės įmonės, gamyklinio laivo, šaldymo saugyklos arba laivo-šaldytuvo patvirtinimo (registracijos) numeris."
3) 3 straipsnio 2 dalis pakeičiama taip:
"2. Sertifikate turi būti Jūrų reikalų ir žuvininkystės ministerijos Žuvininkystės generalinio direktorato (ŽGD) atstovo vardas, pavardė, pareigos, parašas bei šio direktorato oficialus antspaudas, kurio spalva turi skirtis nuo teksto spalvos."
4) A priedas pakeičiamas šio sprendimo priedu.
2 straipsnis
Šis sprendimas įsigalioja praėjus 45 dienoms po jo paskelbimo Europos Bendrijų oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2001 m. kovo 21 d.